دابا فهاد البلاد اللي فشي بلاصة باغياها تبقى خربة فاسدة ويبقى عايش على الريع. العزوزي المدير العام السابق ل”ميدي 1 تي في” فشل فمشروعو فهاد القناة. تلف كل مرة خدا توجه وفالاخير ولات قناة ضعيفة بصحافيين ما فيدهمش في الاغلب الاعم ولكن كيهدرو بزاف بزاف. زعيمهم كان فالراديو وباش عرف باللي المدير الجديد جاي من الراديو بدا يتحرك. عارف راسو غادي ييتفرش. صحابو كيعرفوه. مشى تحزم بالنقابة ديال الصحافة اللي ما عندهاش تمثيلية وبدات كتخرج فالبيانات. البارح وقع توثر اخر. رئيس تحرير وصحافيين دارو خدمة عوجا. دارو خطأ فتوضيب مادة اخبارية دازت الجمعة فالعشية. عادي انه خاصو يعاقبهم على حجم الخطأ. هاد الشي معمول بيه فكل القنوات الاخبارية فالعالم. باش عاقبهم ناضو ليه. كالو باغي ينتاقم منهم ويدير ليهم وو. يا صحافيين راه ما يمكنش ديرو خطأ وحورو النقاش. كاليك باغي يجيب صحافيين من الاذاعة. طبعا عادي حقاش هاد القناة باش بدات بدات بالاعتماد على الاذاعة. محتاج يجيب ناس قافزين. وفين المشكل، المشكل انهم باغيين يديرو تكثل جديد. طبعا موراه صحافي مسؤول عاش سنوات في الاذاعة. بغى يدخل نقابة الصحافة الى القناة بعدما كانت هاد النقابة مخلية على القناة وكاينة غير نقابة موخاريق. ماشي باش يدافع على الصحافيين بل باش يدافع على مصالحو الخاصة، هاد الصحافي كان صديق العزوزي وما عمرو دافع على الصحافيين ولا على القناة ولا على المستوى الضعيف للاخبار. واش بهادو يمكن دير قناة. هاد خيار راه ضريف. راه خاص يجي مدير يوقف كلشي. يحيد كلشي. يبدا من جديد. اللي فيدو وكاين صحافيين فيدهم وضرفيين ياخدو المناصب ويزيدو القدام واللي ما فيدهمش الباب اوسع من كتافهم بعد ما ياخدو حقوقهم وسالات مادام. راه لبرا كاسي غاديين يبقاو دايرين لعصا فالرويضة. البناء كيبدا بالهدم وهاداك التسيب اللي كاين فالقناة خاصو يسالي بالهدم 
وهادو تصطاو: ناضو لمدير “ميدي 1 تي في” الجديد حقاش ضعاف: اللي ما فيدوش من الصحافيين لقاها مناسبة وها الزعيم ديالهم